作者:岑參
標題:送王大昌齡赴江甯
內容:對酒寂不語，悵然悲送君。明時未得用，白首徒攻文。澤國從一官，滄波幾千里。群公滿天闕，獨去過淮水。舊家富春渚，嘗憶臥江樓。自聞君欲行，頻望南徐州。窮巷獨閉門，寒燈靜深屋。北風吹微雪，抱被肯同宿。君行到京口，正是桃花時。舟中饒孤興，湖上多新詩。潛虯且深蟠，黃鵠舉未晚。惜君青雲器，努力加餐飯。